钦定古今图书集成/明伦汇编/闺媛典/第218卷 > 彭应焕妻颜氏
## 钦定古今图书集成/明伦汇编/闺媛典/第218卷 > 彭应焕妻颜氏

按《长沙府志》：“颜氏，茶陵人，儒士彭应焕妻。秉性静默，
姑尝笑为哑妇。夫疾革，自以不克终养为恨，颜涕泣
誓以身任。夫亡，姑病，衣不解带经年，姑临终顾谓曰：
‘吾有子早丧，有女远遣，乃独累汝媳，奈何’？及姑没，连
值岁歉，备极荼苦，勤机杼，缩衣节食，以教其子。尝避
兵，一切不顾，惟诸子书籍罔遗，曰：‘汝父未瞑之目，老
身待续之命，都在此《书笥》中也’。”子康以拔贡北上，为
母踌躇，颜勉之曰：“儿行矣，汝母虽惫，犹能待汝归也。”
苦节四十馀年，年八十三。州守表其墓。